R:   Tamién ye iste un asunto que ha presidiu firmes controversias. Lo problema radica en que o comportamiento d'as seqüencias "r+ue",  "r+ua", ye vacilant entre parladors d'as arias dialectals an que se produz, y no afecta d'a mesma traza a uns dialectos que a atros. En os casos en que se da epentesi se podría planteyar a solución que apunta la esmienda (considerar que o talle de silaba ye entre "r" y "ue"), pero no ye d'aplicación entre os parladors ta os que no bi ha epentesi. As formas menos evolucionadas son as que mantienen a diasistematicidat, mientres que as mes evolucionadas, si no son mayoritarias, lo creban (Teruel ye una grafía diasistematica, mientres que *Tergüel creba la diasistematicidat). En o disenyo d'a propuesta ortografica se'n ha tractau, inevitablement, qüestions de toponimia, morfolochía u lexicolochía, encara que s'ha prebau d'adiar qualsiquier decisión que no fues imprescindible. En iste caso, creyemos que en o diccionario habrán de trobar dentrada tanto as formas que presientan epentesi como as que no; asinas, trobaremos ta un mesmo lexema as voces esquiruelo, esquirgüelo, esquirigüelo, esquiruel, escrigüelo y esquirol; en cada parla local usarán a que lis siga propia, mientres que a forma recomendada ta'l estandard vendrá dictaminada por as decisions que se'n prega sobre lexicolochía.